Smaržīgais sausserdis

Smaržīgais sausserdis jeb kaprifoliju vīteņsausserdis () ir vasarzaļš 4—5 m augsts kaprifoliju dzimtas krūms. Audzē kā krāšņumaugu. Stumbrs vijīgs. Zari kaili, brūngani dzelteni, dobi. Pumpuri gari, smaili. Lapas pretējas, vienkāršas, veselas, plati ovālas, plati eliptiskas 4—10 cm garas, 2,5—6 cm platas, virspuse tumši zaļa, apakšpuse zilgana, abas puses kailas (jaunas ar matiņiem), gals strups, reti īsi smails, mala gluda, kāts īss. Uz ziedošajiem zariem 2 vai 3 augšējo lapu pāri pie pamata saauguši. Pieziedlapas 2, mazas, ieapaļas vai arī pieziedlapu nav. Zied no maija līdz jūlijam. Ziedi zigomorfi, divdzimumu, parasti pa 6 mieturos, augšējo saaugušo lapu žāklēs, ļoti smaržīgi. Kauslapas 5, kauss daudz īsāks par vainagu. Vainaglapas 5, ārpusē baltas, rožainas vai aveņkrāsā, iekšpusē dzeltenīgas, 3—5 cm garas, vainaga stobriņš 2—3 cm garš, vainaga apmale izteikti divlūpaina, 1,5—2 cm gara, augšlūpa stāva, četrdaļīga, apakšlūpa vesela, atliekusies. Putekšņlapas 5, izkaras tālu no vainaga stobriņa. Auglis — koraļļsarkana oga. Tautas medicīnā izmanto augļus, lapas, stumbrus un ziedus, jo tiem piemīt urīndzenoša, antiseptiska, sāpes remdinoša iedarbība.

Kaprifoliju dzimta
Ārstniecības augi